פול טרגאט

חיים מוקדמים

פול טרגאט נולד בריוו, מחוז בארינגו (Riwo, Baringo District) הנמצא בעמק הריפט שבקניה (Rift Valley Province) ומשתייך לבני הקלנג'ין. פול למד בבית ספר היסודי בריוו, ומאוחר יותר הצטרף לבית הספר התיכון "בני קפקאווה" (Kapkawa Boys High School). משונה מאתלטים רבים, טרגאט גילה את כשרונו רק לאחר שסיים את בית הספר התיכון.

קריירה

טרגאט ניצח בחמש אליפויות עולם של ארגון IAAF בקרוס קאנטרי (IAAF World Cross Country Championships) ברצף, מ-1995 עד 1999, דבר שאף אתלט לא עשה לפניו. זוהי תחרות ריצה למרחקים ארוכים במסלולים בשטח פתוח ברחבי המדינה. טרגאט: "קרוס קאנטרי זוהי התחרות שתמיד הכי אהבתי. זה היה עולמי, התשוקה שלי. לפני שארגון ה- IAAF הציג את המסלול הקצר ב 1998, כל הספורטאים העולמיים שעסקו בריצת 1500 מטר עד לריצת מרתון היו באותו מרוץ".
טרגאט זכה בתחרות חצי המרתון של ליסבון בשנת 2000, וקבע שיא מסלול חדש, שגם היה הטוב ביותר שלו, בזמן של 59 דקות ושש שניות. הוא זכה באותו מרוץ שוב בשנת 2005, בזמן של 59 דקות ועשר שניות. השגיו של טרגאט כללו גם חמישה ניצחונות במירוץ הכביש סילבסטר הקדוש ( Saint Silvester Road Race) המסורתי, האירוע החשוב ביותר במירוצי הרחוב של אמריקה הלטינית. הוא מחזיק את השיא הנוכחי בריצה למרחק 15 ק"מ, שקבע בשנת 1995. ביצועיו במירוץ סילבסטר הקדוש העניקו לו פרסום רב בברזיל.
טרגאט היה ביריבות מתמדת עם חברו היילה גבריסלאסי (Haile Gebrselassie) מאתיופיה. בגמר המשחקים האולימפיים במקצה ריצת 10,000 מטר, בשנת 1996 באטלנטה וגם בשנת 2000 באולימפיאדת סידני, פול נוצח על ידי גבריסלאסי בהפרש זעיר. בשנת 2000, הפרש הניצחון היה רק תשע מאיות השנייה.
טרגאט שבר את שיא העולם של גבריסלאסי בריצת 10,000 מטר ב 22 באוגוסט 1997 בבריסל שבבלגיה, עם זמן של 26:27.85 דקות. שיא זה נשבר שוב על ידי גבריסלאסי בשנת 1998, אך שיאו של טרגאט נשאר השיא הקנייתי עד לשנת 2014. 
טרגאט שבר את שיא העולם בריצת חצי מרתון ב-4 באפריל 1998 במילאנו, עם זמן של 59 דקות ו- 17 שניות. השיא הקודם, 59:47 דקות, נקבע על ידי מוזס טאנוי ב 1993. שיא עולם זה של טרגאט נשבר בשנת 2005 על ידי סמואל וונג'ירו הקנייתי.
כאשר טרגאט וגבריסלאסי התחרו במרתון לונדון בשנת 2002, היה זה טרגאט שגבר על גבריסלאסי. טרגאט סיים במקום השני אחרי מחזיק שיא העולם ח'אלד חאנוצ'י ( Khalid Khannouchi). שלושת הרצים התחרו זה מול זה שוב בשנת 2007, כאשר טרגאט היה היחיד מבניהם שסיים את הריצה.
בספטמבר 2013, טרגאט הפך לחבר בוועדה האולימפית הבין-לאומית (IOC), בכנס ה-125 לוועדה בבואנוס איירס.

קריירת מרתון

טרגאט סיים במקום השני בשלוש ריצות המרתון הראשונות שלו: מרתון לונדון בשנים 2001, 2002 ומרתון שיקגו בשנת 2001. הוא המשיך את רצף ריצות המרתון וסיים פעמיים במקום הרביעי, בשיקגו בשנת 2002 ובלונדון בשנת 2003.
טרגאט קבע את שיא העולם של 2:04:55 בריצת מרתון ב-28 בספטמבר 2003 במרתון ברלין. זהו קצב ממוצע של 20.3 קילומטר לשעה. במירוץ זה, כף רגלו של טרגאט נשחקה קשות. מאוחר יותר הוא אמר שהרגיש כמו שסוליית הנעל שלו נפלה מרגלו. שיאו של טרגאט נשבר בשנת 2007 על ידי היילה גבריסלאסי מאתיופיה, אך עדיין נשאר השיא הקנייתי לריצה זו עד לשנת 2009, כאשר המנצח דונקן קיבט (Duncan Kibet) והזוכה במקום השני ג'יימס קוואמביי (James Kwambai) שניהם סיימו בזמן של 2:04:27 במרתון רוטרדם.
טרגאט זכה במרתון ניו יורק ב-6 בנובמבר 2005, בספרינט סיום מרגש בסנטרל פארק של ניו יורק, כשגבר על האלוף הקודם הנדריק רמאלה (Hendrick Ramaala). 
ב 30 בספטמבר 2007, הרץ האתיופי היילה גבריסלאסי שבר את שיאו של טרגאט בריצת מרתון. רגעים לאחר שעבר את קו הסיום, גבריסלאסי התנצל בפני טרגאט על כך ששבר את שיאו בשיחת טלפון. גבריסלאסי הסביר לאחר מכן, "אני מצטער-השיא הזה שייך לפול טרגאט".
בשנת 2009, טרגאט זכה במרתון אגם ביווה (Lake Biwa Marathon) ביפן, בזמן של 2:10:22. באוקטובר באותה שנה, הוא היה אורח הכבוד בהשקה המחודשת של המירוץ ההיסטורי של בלגרד (Belgrade Race Through History). 
טארגט הוכתר על ידי ארגון הרצים של ניו יורק ( New York Road Runners) כמקבל פרס "אבבה ביקילה" ( Abebe Bikila Award) לשנת 2010 כהוקרה על הישגיו בתחום הריצות הארוכות, דבר שהפך את טרגאט לזוכה הקנייתי הראשון. כשקיבל את הפרס אמר, "ההיסטוריה של ריצות המרתון איננה שלמה ללא החותם הבלעדי של ארגון אבבה ביקילה, ואני כל כך גאה להיות חלק ממנו".

תחרויות בין- לאומיות

· 1995
o מדליית זהב, אליפות העולם בקרוס קאנטרי של IAAF לשנת 1995
o מדליית ארד, אליפות העולם באתלטיקה בריצת 10,000 מטר לשנת 1995
· 1996
o מדליית כסף, אולימפיאדת 1996, ריצת 10,000 מטר
o מדליית זהב, אליפות העולם בקרוס קאנטרי של IAAF לשנת 1996
· 1997
o מדליית זהב, אליפות העולם בקרוס קאנטרי של IAAF לשנת 1997
o מדליית כסף, אליפות העולם באתלטיקה בריצת 10,000 מטר לשנת 1997
· 1998
o מדליית זהב, אליפות העולם בקרוס קאנטרי של IAAF לשנת 1998
o מדליית זהב, אליפות העולם בחצי מרתון של IAAF לשנת 1998
· 1999
o מדליית זהב, אליפות העולם בקרוס קאנטרי של IAAF לשנת 1999
o מדליית כסף, אליפות העולם באתלטיקה בריצת 10,000 מטר לשנת 1999
o מדליית זהב, אליפות העולם בחצי מרתון של IAAF לשנת 1999
· 2000
o מדליית ארד, אליפות העולם בקרוס קאנטרי של IAAF לשנת 2000
o מדליית כסף, אולימפיאדת 2000 בריצת 10,000 מטר
o מדליית זהב, אליפות העולם בחצי מרתון של IAAF לשנת 2000
· 2004
o מקום עשירי, אולימפיאדת 2004 בריצת מרתון

פעילויות אחרות

בינואר 2004, טרגאט כונה על ידי תוכנית המזון העולמית של ה-UN בשם "שגריר כנגד הרעב". בילדותו, משפחתו של טרגאט הייתה ענייה מכדי לשלוח לו אוכל לבית הספר. טרגאט טוען שלא היה מקבל השכלה מלאה אלמלא תוכנית המזון העולמית (World Food Program) שסיפקה לו ארוחת צהרים לבית הספר.
בשנת 2005, טרגאט הקים את "קרן פול טרגאט" הקרן נועדה לעזור לספורטאים קנייתים חסרי אמצעים. 
כמו אתלטים קנייתים רבים אחרים, טרגאט גויס לזרועות הביטחון. הוא הוצב בבסיס האווירי "מוי" בניירובי.